বাউফল প্রতিনিধি ॥ পটুয়াখালীর বাউফলে শিক্ষা কমিটির সভা চলাকালে সভাকক্ষে ঢুকে চিফ হুইপ আসম ফিরোজকে হত্যা চেষ্টার অভিযোগে আবুল বাশার রনি (৩০) নামের এক যুবককে গ্রেপ্তার করেছে পুলিশ। এসময় তার কাছ থেকে একটি ধারালো দা উদ্ধার করা হয়। পুলিশ জানায়, গতকাল বুধবার বেলা সাড়ে ৩টায় বাউফল উপজেলা পরিষদ মিলনায়তনে শিক্ষা কমিটির সভা শুরু হয়। সভায় প্রধান অতিথি ছিলেন জাতীয় সংসদের চিফ হুইপ আসম ফিরোজ। সভা শুরুর কিছুক্ষণ পরই রনি চিফ হইপের সঙ্গে দেখা করার কথা বলে সভাকক্ষে প্রবেশ করতে চান। এ সময় চিফ হুইপের দেহরক্ষী এএসআই মহসীন তাকে ঢুকতে বাধা দেন। পরে জোরপূর্বক রনি সভকক্ষে যেতে চাইলে সন্দেহ হয়। এ সময় রনিকে আটক করে তার দেহ তল্লাশি করে পিঠে গুজে রাখা একটি ধারালো দা উদ্ধার করা হয়। রনি বাউফল পৌরশহরের ৮ নং ওয়ার্ডের ওয়ার্কশপ ব্যবসায়ী জাহাঙ্গীর হোসেন এর ছেলে। সভায় উপস্থিত পটুয়াখালী জেলা পরিষদের সদস্য রুনিয়া বেগম বলেন, সভা শুরুর কিছুক্ষণ পরই সভাকক্ষে রামদা নিয়ে ঢুকে চিফ হুইপকে হত্যার সুযোগ খুঁজছিলেন রনি। কি কারণে এবং কারা চিফ হুইপকে হত্যার চেষ্টা করছে এমন প্রশ্নে তিনি বলেন, ‘কিছুদিন ধরে বাউফল উপজেলা পরিষদের চেয়ারম্যান ইঞ্জিনিয়ার মজিবুর রহমান মুন্সি বিএনপি-জামায়াতের পরামর্শে চিফ হুইপ আসম ফিরোজকে নিয়ে নানা রকম ষড়যন্ত্র করছেন। আজকের (গতকাল) শিক্ষা কমিটির সভায় সভাপতিত্ব করার কথা ছিল উপজেলা চেয়ারম্যানের। কিন্তু তিনি সভায় উপস্থিত না হওয়ায় সন্দেহটা আরও ঘনীভূত হচ্ছে।’ বাউফল থানার ওসি মনিরুল ইসলাম বলেন, ‘আমরা বিষয়টি গুরুত্বের সঙ্গে তদন্ত করছি। আসামি রনিকে আদালতে হাজির করে রিমান্ডের আবেদন করা হবে।’ খবর পেয়ে বিক্ষুব্ধ নেতা-কর্মীরা রনির বাসায় হামলা চালিয়ে আসবাবপত্র ভাংচুর করেছেন। ঘটনার প্রতিবাদে বাউফল পৌরশহরে বিক্ষোভ করেছেন আ’লীগ ও অংগসংগঠনের নেতা-কর্মীরা। এদিকে বাউফল উপজেলা ছাত্রলীগের একাংশের সভাপতি সাইদুর রহমান হাসান দাবি করে বলেন, সন্ধ্যায় পৌর আ’লীগের অফিস ভাংচুর করেছেন চিফ হুইপ ফিরোজ সমর্থিত নেতা-কর্মীরা। সন্ধ্যায় চিফ হুইপ আসম ফিরোজ তার বাসভবনে আয়োজিত এক সংবাদ সম্মেলনে বলেন, গত ২৫ ফেব্রুয়ারি স্বরাষ্ট্রমন্ত্রীর সভায় হামলার ঘটনার সঙ্গে এ ঘটনার যোগসূত্র আছে। তিনি বলেন, ‘এর আগেও গত ২ জানুয়ারি বিলবিলাসের একটি সভায় আমার ছেলে পটুয়াখালী জেলা আ’লীগের ত্রাণ বিষয়ক সম্পাদক রায়হান সাকিবকে হত্যার চেষ্টা করা হয়।’ কেন আপনি বা আপনার ছেলের ওপর হামলার চেষ্টা- এমন প্রশ্নে তিনি বলেন, ‘জাতীয়ভাবে এবং দলের সভানেত্রীর কাছ থেকে আমাকে বিচ্ছিন্ন করার চেষ্টা করে ব্যর্থ হয়ে একটি মহল এখন আমাকে ও আমার ছেলেকে হত্যার চেষ্টা করছে।’ তিনি বলেন, ‘হুমায়ুন আজাদ বা ড. জাফর ইকবালের মতোই পরিণতি হত আমার। আল্লাহর অশেষ রহমত আর বাউফলবাসীর দোয়ায় রক্ষা পেয়েছি।’